WINMED แย้ม Q3 โตเด่น รับไฮซีซั่น-ออกผลิตภัณฑ์ “AVA” ดันรายได้ครึ่งปีหลังแกร่ง
WINMED แย้มไตรมาส 3/65 เติบโตเด่น รับช่วงไฮซีซั่น หนุนบริการใช้ทางการแพทย์ พร้อมเดินหน้าออกผลิตภัณฑ์ใหม่แบรนด์ “AVA” ตั้งเป้ายอดจำหน่าย 30,000 ชุด สร้างยอดขาย ดันรายได้ครึ่งปีหลังเติบโตต่อเนื่อง
WINMED แย้มไตรมาส 3/65 เติบโตเด่น รับช่วงไฮซีซั่น หนุนบริการใช้ทางการแพทย์ พร้อมเดินหน้าออกผลิตภัณฑ์ใหม่แบรนด์ “AVA” ตั้งเป้ายอดจำหน่าย 30,000 ชุด สร้างยอดขาย ดันรายได้ครึ่งปีหลังเติบโตต่อเนื่อง
12 ก.ย. 2565

นายนันทิยะ ดารกานนท์ ประธานเจ้าหน้าที่บริหาร บริษัท วินเนอร์ยี่ เมดิคอล จำกัด (มหาชน) หรือ WINMED ผู้นำเข้า และจำหน่ายเครื่อง อุปกรณ์ สำหรับการเก็บ การตรวจวิเคราะห์ วินิจฉัย และการบำบัดรักษาทางการแพทย์ เปิดเผยว่า ทิศทางธุรกิจช่วงไตรมาส 3/2565 มีแนวโน้มเติบโตโดดเด่น เนื่องจากเป็นช่วงไฮซีซั่นของธุรกิจ โดยมีปัจจัยสนับสนุนจากความต้องการใช้บริการทางการแพทย์กลับสู่สภาวะปกติ ประชาชนมีความมั่นใจ สามารถกลับมาใช้บริการทางการแพทย์ การบริจาคโลหิตเพิ่มขึ้น อีกทั้งปัจจัยสนับสนุนจากโครงการ สปสช. ให้ความสำคัญของการตรวจคัดกรองมะเร็งปากมดลูก ส่งผลให้ความต้องการในการใช้ผลิตภัณฑ์กลุ่มธนาคาร-ความปลอดภัยโลหิต และ กลุ่มผลิตภัณฑ์สุขภาพสตรีเพิ่มขึ้นจากช่วงครึ่งปีแรก
ทั้งนี้ บริษัทเร่งออกผลิตภัณฑ์ใหม่ ชุดตรวจคัดกรองมะเร็งปากมดลูกและโรคติดต่อทางเพศสัมพันธ์ด้วยตนเอง (HPV &amp; STIs Self-Collect test) สำหรับผู้หญิงและผู้ชายภายใต้ชื่อผลิตภัณฑ์ “AVA” โดยเป็นชุดตรวจที่ใช้งานง่าย สามารถตรวจด้วยตนเอง และนำเชื้อส่งตรวจวิเคราะห์หาการติดเชื้อไวรัส HPV mRNA กับคลินิกเทคนิคทางการแพทย์ WINMED  ผู้ใช้บริการจะทราบผลภายใน 5-7 วัน ขณะนี้อยู่ระหว่างประชาสัมพันธ์ให้ความรู้เกี่ยวกับผลิตภัณฑ์ เตรียมออกจำหน่ายให้แก่ประชาชนทั่วไปในช่วงครึ่งปีหลัง โดยตั้งเป้ายอดจำหน่ายประมาณ 30,000 ชุด
อีกทั้ง มุ่งเน้นกลยุทธ์ช่องทางการตลาดออนไลน์ ควบคู่การตลาดออฟไลน์ (OMNI Channel) สามารถเข้าถึงกลุ่มลูกค้า B2C ครอบคลุมทั่วประเทศ อาทิ ร้านขายยา, ร้านสะดวกซื้อ, ไฮเปอร์มาร์เก็ต และช่องทางออนไลน์ต่างๆ ชุดตรวจคัดกรองมะเร็งปากมดลูกและโรคติดต่อทางเพศสัมพันธ์ด้วยตนเอง (HPV &amp; STIs Self-Collect test) สำหรับผู้หญิงและผู้ชาย
โดยแบรนด์ AVA  เป็นนวัตกรรมการตรวจหาเชื้อไวรัสที่มีประสิทธิภาพ เป็นทางเลือกใหม่สำหรับผู้หญิงที่กลัวเจ็บจากการตรวจด้วยวิธีเดิมๆ และเป็นส่วนหนึ่งที่จะช่วยให้หญิงไทย เข้าสู่กระบวนการรักษาโรคมะเร็งปากมดลูกอย่างทันท่วงที ช่วยลดจำนวนการเจ็บป่วยและเสียชีวิตด้วยโรคนี้  คาดว่าจะมีกระแสตอบรับที่ดี ช่วยสร้างยอดขาย หนุนรายได้เติบโตต่อเนื่อง
สำหรับผลประกอบการไตรมาส 2/65 บริษัทมีรายได้รวม 191.66 ล้านบาท เพิ่มขึ้นจากช่วงเดียวกันของปีก่อนที่มีรายได้รวม 116.36 ล้านบาท หรือเพิ่มขึ้น 65% และมีกำไรสุทธิ 15.31 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 3.91 ล้านบาท หรือเพิ่มขึ้น 292 %